Den øgede tilgang af flygtninge bl.a. fra krigen i Syren udfordrer kommunerne i Danmark. I 2015 skal Furesø Kommune modtage ca. 73 nye flygtninge. Vores nye medborgere skal have en god start på deres ophold her i Furesø. Det er derfor vigtigt, at så mange som muligt er med til at byde flygtningene velkomne som naboer og i vores mange foreninger.

**Der er grund til at gøre en indsats**

Byrådet står sammen om at finde en løsning på det øgede antal flygtninge, men en vellykket integration kræver, at flere bidrager. Kommunen er i løbende dialog med de almene boligorganisationer for at skaffe tilstrækkeligt med boliger til de nye medborgere. Det har imidlertid vist sig vanskeligt at finde et tilstrækkeligt antal permanente boliger til flygtningene. Kommunen søger derfor både lejligheder, værelser og huse, og efterlyser private, der i en periode vil udleje deres bolig eller dele af den til flygtninge. Der er tale om en ekstraordinær situation. Derfor vil vi bede Jer om via jeres foreninger at opfordre medlemmer og netværk til at overveje at leje ud til flygtninge.

**Rådgivning om udlejning**

Udlejningen foregår som en normal fremlejeaftale, og kommunen er som lejer ansvarlig for lejemålet og står til rådighed med praktisk råd og vejledning i lejeperioden. Kommunen bistår også med indflytning og eventuel tolkebistand i startfasen. Man kan læse mere på [www.furesoe.dk/flygtning](http://www.furesoe.dk/flygtning) eller kontakte Furesø Jobcenter på 7235 5129 /[jobcenter@furesoe.dk](mailto:jobcenter@furesoe.dk)

**Borgermøde**

Udover at finde en løsning på boligsituationen, er der ligeledes mange gode kræfter i kommunen, der velvilligt vil tage imod flygtninge og hjælpe frivilligt til i integrationsarbejdet. Integrationsrådet vil derfor i samarbejde med Røde Kors afholde et borgermøde d. 19. februar 2015 kl. 19.00 i Teatersalen i kulturhuset, Stavsholtvej 3 i Farum med fokus på boligsituationen og opstart af et frivilligt netværk af mentorer og familier blandt kommunens borgere. Det vil vi gerne invitere jer med til. Vi håber meget, at I har mulighed og lyst til at deltage og sprede budskabet om afholdelsen af borgermødet i jeres netværk og foreninger. Alle modtager en invitation per e-mail den 4. februar 2015 fra Integrationsrådet. I kan også læse mere om selve borgermødet på [furesoe.dk/frivillighjaelp](http://furesoe.dk/frivillighjaelp).

Venlig hilsen

Borgmester

Ole Bondo Christensen

Integrationsråds formand

Neslihan Diksan